สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 28 มี.ค. 61
28 มี.ค. 2561

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (27 มี.ค.) เนื่องจากนักลงทุนกระหน่ำขายหุ้นกลุ่มเทคโนโลยี หลังจากมีรายงานว่า คณะกรรมาธิการการค้าของรัฐบาลกลางสหรัฐ (FTC) กำลังเดินหน้าสอบสวนบริษัทเฟซบุ๊ก ในกรณีการรั่วไหลของข้อมูลผู้ใช้บริการเฟซบุ๊กจำนวน 50 ล้านคน ขณะที่นายมาร์ค ซัคเคอร์เบิร์ก ซีอีโอของเฟซบุ๊ก เตรียมเข้าให้การต่อสภาคองเกรสสหรัฐเพื่อชี้แจงเรื่องดังกล่าว
ดัชนีเฉลี่ยอุตสาหกรรมดาวโจนส์ปิดที่ 23,857.71 จุด ลดลง 344.89 จุด หรือ -1.43% ดัชนี S&amp;P500 ปิดที่ 2,612.62 จุด ลดลง 45.93 จุด หรือ -1.73% และดัชนี Nasdaq ปิดที่ 7,008.81 จุด ลดลง 211.74 จุด, -2.93%
 
ตลาดหุ้นยุโรปปิดพุ่งขึ้นเมื่อคืนนี้ (27 มี.ค.) โดยได้ปัจจัยหนุนจากการที่นักลงทุนคลายความวิตกกังวลเกี่ยวกับข้อพิพาททางการค้าระหว่างสหรัฐและจีน หลังจากจีนประกาศความพร้อมที่จะเปิดการเจรจากับสหรัฐเพื่อแก้ไขความขัดแย้งทางการค้า นอกจากนี้ ตลาดยังได้ปัจจัยบวกจากการคาดการณ์ที่ว่า ธนาคารกลางยุโรป (ECB) อาจจะขยายเวลาในการดำเนินโครงการซื้อสินทรัพย์ เพื่อกระตุ้นการฟื้นตัวของเศรษฐกิจยูโรโซน
ดัชนี Stoxx Europe 600 พุ่งขึ้น 1.2% ปิดที่ 367.57 จุด
ดัชนี DAX ตลาดหุ้นเยอรมันปิดที่ 11,970.83 จุด เพิ่มขึ้น 183.57 จุด หรือ +1.56% ดัชนี CAC-40 ตลาดหุ้นฝรั่งเศสปิดที่ 5,115.74 จุด เพิ่มขึ้น 49.46 จุด หรือ +0.98% ดัชนี FTSE 100 ตลาดหุ้นลอนดอนปิดที่ 7,000.14 จุด เพิ่มขึ้น 111.45 จุด หรือ +1.62%
 
ตลาดหุ้นลอนดอนปิดพุ่งขึ้นกว่า 100 จุดเมื่อคืนนี้ (27 มี.ค.) โดยได้แรงหนุนจากการดีดตัวขึ้นของหุ้นกลุ่มเหมืองแร่ หลังจากนักลงทุนคลายความวิตกกังวลเกี่ยวกับสงครามการค้าระหว่างสหรัฐและจีน นอกจากนี้ ตลาดยังได้รับปัจจัยบวกจากหุ้นแกล็กโซสมิทไคล์นที่พุ่งขึ้นเกือบ 5% หลังจากบริษัทประกาศซื้อธุรกิจผลิตภัณฑ์ดูแลสุขภาพจากกิจการร่วมทุนกับบริษัทโนวาร์ทิส
ทั้งนี้ ดัชนี FTSE 100 ตลาดหุ้นลอนดอนปิดที่ 7,000.14 จุด เพิ่มขึ้น 111.45 จุด หรือ +1.62%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (27 มี.ค.) โดยได้รับปัจจัยลบจากการคาดการณ์ที่ว่า สต็อกน้ำมันดิบรายสัปดาห์ของสหรัฐจะปรับตัวเพิ่มขึ้น โดยสำนักงานสารสนเทศด้านพลังงานของรัฐบาลสหรัฐ (EIA) จะเปิดเผยข้อมูลดังกล่าวในวันนี้ อย่างไรก็ตาม รายงานข่าวที่ว่ากลุ่มโอเปกและรัสเซียเตรียมทำข้อตกลงจำกัดการผลิตน้ำมันในช่วงหลายปีข้างหน้า ได้ช่วยสกัดแรงลบของสัญญาน้ำมันดิบในระหว่างวัน
สัญญาน้ำมันดิบ WTI ส่งมอบเดือนพ.ค. ลดลง 30 เซนต์ หรือ 0.5% ปิดที่ 65.25 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. ลดลง 1 เซนต์ ปิดที่ 70.11 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเมื่อคืนนี้ (27 มี.ค.) โดยได้รับแรงกดดันจากการแข็งค่าของสกุลเงินดอลลาร์ นอกจากนี้ การที่ข้อพิพาททางการค้าระหว่างสหรัฐและจีนเริ่มส่งสัญญาณคลี่คลายลง ยังส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 13 ดอลลาร์ หรือ 0.96% ปิดที่ 1,342.00 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 14.3 เซนต์ หรือ 0.86% ปิดที่ 16.541 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 3.7 ดอลลาร์ หรือ 1.1% ปิดที่ 946.7 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 4.95 ดอลลาร์ หรือ 0.4% ปิดที่  971.80  ดอลลาร์/ออนซ์
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 มี.ค.) เนื่องจากนักลงทุนคลายความวิตกกังวลเกี่ยวกับข้อพิพาททางการค้าระหว่างสหรัฐและจีน หลังจากที่จีนประกาศความพร้อมที่จะเปิดการเจรจากับสหรัฐเพื่อแก้ไขความขัดแย้งทางการค้า
ดอลลาร์แข็งค่าขึ้นเมื่อเทียบกับเงินเยนที่ระดับ 105.52 เยน จากระดับ 105.25 เยน และแข็งค่าขึ้นเมื่อเทียบกับฟรังก์สวิสที่ระดับ 0.9471 ฟรังก์ จากระดับ 0.9448 ฟรังก์
ยูโรอ่อนค่าลงเมื่อเทียบกับดอลลาร์ที่ระดับ 1.2401 ดอลลาร์ จากระดับ 1.2456 ดอลลาร์ ขณะที่เงินปอนด์อ่อนค่าลงสู่ระดับ 1.4154 ดอลลาร์ จากระดับ 1.4228 ดอลลาร์ และดอลลาร์ออสเตรเลียอ่อนค่าลงสู่ระดับ 0.7687 ดอลลาร์สหรัฐ จากระดับ 0.7734 ดอลลาร์สหรัฐ